Alauda Ruiz de Azúa

Alauda Ruíz de Azúa Arteche (Barakaldo, Bizkaia, 1978) zinema-zuzendaria eta gidoilaria da. Cinco lobitos filmarekin hiru Feroz sari jaso zituen: Alaudak berak gidoilari onenaren saria, Laia Costak Aktore Protagonista Onenarena eta Susi Sánchez Errepartoko Aktore Onenarena.

2025ean zuzendu zuen Los domingos filmak Donostiako Zinemaldiko sari nagusia, Urrezko Maskorra, eta Goya saria irabazi zituen, baita Euskal Zinemaren Irizar saria ere.

2025eko abenduaren 16an Espainiako Gobernuak Arte Ederretako Merezimenduaren Urrezko Domina eman zion kulturaren munduko 35 pertsona ospetsurekin batera.

2026ko urtarrilean pelikula-gidoi onenaren DAMA Feroz saria jas zuen Los domingos lanarekin.

 Ibilbidea 
Barakaldon jaioa, Ikus-entzunezko Komunikazioa eta Ingeles Filologia ikasi zituen Deustuko Unibertsitatean, eta Madrilgo Erkidegoko Zinematografia eta Ikus-entzunezko Eskolan (ECAM) diplomatu zen zuzendaritzan. Madrilera joan zen bizitzera, eta Igloo Films produkzio-etxearen sortzaileetako bat izan zen. 

Proiektu pertsonalen zuzendaritza publizitatearekin bateratu du. Estatuko eta nazioarteko 400 jaialditan baino gehiagotan hautatu dituzte film laburrak, eta ehun aitorpen baino gehiago lortu dituzte.

2022ko otsailean estreinatu zuen lehen film luzea, Cinco lobitos/ Bost otso txiki Berlingo Nazioarteko Zinemaldiko Panoramen Atalean. Laia Costa (2023ko Aktore Protagonista Onenaren Feroz Sariduna), Susi Sánchez (2023ko Errepartoko Aktore Onenaren Feroz Sariduna), Ramón Barea eta Mikel Bustamante ditu protagonista filmak, eta bost astez filmatu zuten, 2021eko udan, Bakio eta Mundaka artean. Bere lehen amatasun-esperientzia pertsonaletik sortu dela azaldu du. Malagako Zinemaldian, 2022ko martxoan, filmak hainbat sari lortu zituen: Urrezko Biznagarena, gidoi onenaren saria eta ikusleen saria.

2023an "Eres tú" komedia erromantiko eta urbanoa estreinatu zuen Netflixen. Álvaro Cervantes, Silvia Alonso, Susana Abaitua eta Gorka Otxoa aktoreek osatzen dute Espainiako ekoizpen berri horren banaketa nagusia. Pilar Castrok laguntza berezia eman du. 'Eres tú' lanak Woody Allenen komedien tonu urbanoa eta sofistikatua partekatu nahi du. Bidaiatutako belaunaldi bat islatzen du, konpromisoari alergia diona. 231 milioi harpidedunentzako Netflix produktua denez, aktore guztiak ederrak dira, eta etxeak dekorazio-aldizkari batean atera litezke. Azken irakaspena: hobe ausaz eramaten uztea zure bizitza planifikatzen saiatzea baino.

2023ko urriaren 23an Bilbon hasi zen bere lehen seriea grabatzen, Querer. 4 atal izango ditu eta 2024an emango du Movistar Plus + katean.
 Filmografia 

 Clases particulares (film laburra, 2005)
 Lo importante (film laburra, 2006)
 Dicen (film laburra, 2011)
 Nena (film laburra, 2014)
 No me da la vida (film laburra, 2021)
 Cinco lobitos (2022) film luzea. Zuzendaritza eta gidoia
 Los domingos (2025) film luzea. Zuzendaritza eta gidoia
 Sariak eta aintzatespenak 
 Urrezko Biznaga, Malagako 2022 Zinemaldiko film espainiar onenaren saria, Ruiz de Azúaren gidoi onenaren saria eta publikoaren saria.
 2023an gidoi onenaren Feroz Saria Cinco Lobitos lanagatik
 2025ean Donostiako Zinemaldiko Urrezko Maskorra Los domingos filmarengatik

 2025ean Espainiako Gobernuak Arte Ederretako Merezimenduaren Urrezko Domina eman zion.
 2026an pelikula-gidoi onenaren DAMA Feroz saria , Los domingos lanarengatik.

 Erreferentziak 

 Kanpo estekak 

Kategoria:Barakaldarrak
Kategoria:Emakume zinemagileak
Kategoria:Emakume zinema-gidoilariak
Kategoria:Bizkaiko zinema zuzendariak
Kategoria:Euskal Herriko zinema gidoilariak
Kategoria:Deustuko Unibertsitateko ikasleak